Anulohet takimi elektoral i Trumpit për shkak të protestave
Dhuna dhe polemikat që shpërthyen në Çikago mund të ndikojnë në votimet paraprake të së martës dhe më tej
Shumë njerëz po fajësojnë kandidatin republikan për president, Donald Trump, për kultivimin e dhunës ndaj protestuesve në mitingjet e tij elektorale. Si pasojë e kësaj situate, ai u detyrua të anullojë një tubim në qytetin e Çikagos, duke deklaruar se ishte vendimi i duhur për sigurinë e njerëzve të mbledhur. Policia e Çikagos njoftoi se pesë persona ndodhen nën arrest, ndërsa dy oficerë policie u dërguan në spital me plagë të lehta. Mijëra protestues u përplasën mbrëmë me mbështetësit e zotit Trump pak përpara se ai të hipte në podium. Zoti Trump denoncoi dhunën duke u shprehur se protestuesit dhunuan të drejtën e tij kushtetuese të fjalës së lirë. Ai pati shpresuar të fliste për mbështetësit e tij përpara votimeve paraprake të së martës. Kështu u pati thënë mbështetësve të tij zoti Trump, në qytetin St. Louis, pasi vonoi fjalimin e tij, ndërkohë që forcat e sigurisë nxirrnin nga salla protuesit e atjeshëm. Rivali i tij, Senatori Marco Rubio, për pak sa nuk fajësoi zotin Trump për kaosin në Çikago. Ai tha se retorika e zotit Trump ka kontribuar për këtë shpërthim. Ndërsa ish-rivali Ben Carson, duke ofruar mbështetje për kandidaturën e zotit Trump, dha përshtypjet e tij për cilësitë e këtij kandidati që ai mendon të jetë presidenti i ardhshëm i SHBA-së. Deri më tani, Donald Trump i podiumit, ka ngjallur kremtime, por edhe kritika të ashpra. Nuk është e qartë nëse zoti Trump do të ulë tonet e tij ndaj protestuesve për t’i paraprirë votimeve të së martës, të cilat janë shumë të rëndësishme për nominimin e Partisë Republikane të kandidatit që do të garojë për president.